**Säilmete ümbermatmise nõuded Kaitseväe kalmistul**

**§ 1. Ümbermatmine**

(1) Ümbermatmiseks käesoleva dokumendi tähenduses loetakse käesolevas korras täpsustatud toiminguid, mille tulemusena paigutatakse hauas paiknenud säilmed uude asukohta.

(2) Ümbermatmise teostamise aluseks on kalmistu haldaja otsus vastavalt Kaitseväe kalmistu heakorra eeskirja peatükile 7.

(3) Ümbermatmine koosneb järgmistest etappidest:  
1) haua avamine, säilmetega seotud asjaolude tuvastamine ning säilmete ettevalmistamine transpordiks ja ümbermatmiseks;  
2) säilmete transportimine ja vajadusel ajutine hoidmine;  
3) säilmete paigutamine uude asukohta ja uue haua tähistamine.

**§ 2. Teatised**

(1) Vähemalt kuus kuud enne kavandatavat ümbermatmist kinnitab kalmistu haldaja vastava teate nähtavale kohale hauaplatsil kontaktinformatsiooniga.

(2) Enne haua avamist teavitatakse võimalusel hauaplatsi kasutajat/lähedasi kavandatavatest töödest.

(3) Enne haua avamist teavitatakse tööde läbiviimisest Muinsuskaitseametit.

**§ 3. Haua avamine**

(1) Haua avamine kujutab endast vajaminevate tööde tegemist säilmete eeldatava asupaigani jõudmiseks. Seejuures hõlmab haua avamine haljastuse ja hauarajatiste eemaldamist.

(2) Haua avamiseks ei ole vajalik ehitusluba ega kohaliku omavalitsuse nõusolek.

(3) Ümbermatmiseks ei ole vaja kohaliku tervisekaitsetalituse luba, kui lähtuvalt säilmete vanusest ei kujuta nende ümbermatmine rahvatervise seisukohast ohtu. Ümbermatmisel tuleb järgida sotsiaalministri poolt «Rahvatervise seaduse» alusel surnu hoidmisele, vedamisele ja ümbermatmisele kehtestatud tervisekaitsenõudeid sotsiaalministri poolt kehtestatud ulatuses.

**§ 4. Säilmetega seotud asjaolude tuvastamine**

(1) Haua avamisel leitavate säilmete välised tunnused, mis võimaldavad säilmeid identifitseerida, kirjeldatakse ümbermatmise aruandes.

(2) Säilmete identifitseerimise raskendatus või võimatus ei takista nende uude asukohta paigutamist.

(3) Juhul kui haua avamisel leitud säilmed kuuluvad enam kui ühele isikule, tuleb säilmed võimalusel eraldada.

(4) Lisaks säilmetele tuleb ümbermatmise aruandes fikseerida kõik leiud, mis haua avamisel ümbermatmise läbiviijale teatavaks saavad. Säilmetega seost või muud asjakohast väärtust omavad asjad tuleb võtta hoiule § 5 lõike 2 kohaselt.

**§ 5. Säilmete ettevalmistamine transpordiks ja ümbermatmiseks, säilmete hoidmine**

(1) Pärast säilmetega seotud asjaolude tuvastamist tuleb säilmed ümbermatmiseks või transpordiks ette valmistada. Selleks paigutatakse säilmed ümbermatmiseks ette nähtud vastavatesse kirstudesse. Säilmetega seotud haua avamisel leitud asjad paigutatakse säilmete juurde ja maetakse ümber koos säilmetega.

(2) Juhul kui säilmete avastamise ja ümbermatmise vahele jääb ajaperiood, mil tekib vajadus säilmete hoidmiseks, korraldab ümbermatmise läbiviija säilmete hoidmise. Säilmete hoidmise korraldamisel kohustub ümbermatmise läbiviija tagama säilmete säilimise.

**§ 6. Säilmete paigutamine uude asukohta**

(1) Säilmed paigutatakse kalmistu haldaja näidatud asukohta.

(2) Ümbermatmisel järgitakse võimaluse korral ümbermaetava religioonile või kultuurile vastavaid matusetavasid. Ümbermatmise ajal tagatakse säilmete väärikas kohtlemine.

(3) Ümbermatmistseremooniaga seotud küsimused otsustab kalmistu haldaja.

**§ 7. Uue haua tähistamine**

(1) Pärast säilmete uude asukohta paigutamist tähistatakse haud vastavalt kalmistu haldaja poolt tellitud projektile.

**§ 8. Haua vana paiknemiskoha korrastamine**

(1) Kolme kuu jooksul ümbermatmistööde ja hauarajatiste teisaldamistööde lõppemisest tuleb taastada tööde teostamise eelsele seisundile võimalikult lähedane olukord, välja arvatud haua juurde kuulunud tähised ja rajatised või haljastada vastavalt kalmistu haldaja tellitud projektile.

(2) Haua juurde kuulunud tähised ja rajatised antakse soovi korral üle ümbermaetava sugulastele ja/või lähedastele või kuuluvad hävitamisele kolme kuu möödudes ümbermatmisest.

**§ 9. Ümbermatmise aruanne**

(1) Ümbermatmise menetluse läbiviijal on kohustus koostada tehtud tööde aruanne.

(2) Ümbermatmise aruandes peavad sisalduma:  
1) ümbermatmise läbiviija ankeetandmed, viide ümbermatmise aluseks olevale haldusaktile ja läbiviidud tööde lühikirjeldus;  
2) andmed kinnistu ja selle omaniku kohta, kus avatav haud asub (seejuures koostatakse skeem, millelt nähtub, kus kohas avatav haud kinnistul paiknes);  
3) haua avamise tingimuste (aeg ja ilmastik) ja selle käigus teostatud tööde kirjeldus;  
4) leitud säilmete kirjeldus ja välised tunnused.   
5) haua avamise käigus leitud asjade nimekiri ja kirjeldus, samuti millise haua avamisel või muu ümbermatmise toimingu teostamise käigus kõne all olev asi leiti (viide punktis 2 ettenähtud skeemile);  
6) märge säilmete uude asukohta paigutamise aja ja viisi kohta;  
7) muud asjaolud, mis omavad olulist tähendust ümbermatmise menetluse seisukohast.

(3) Ümbermatmise läbiviija esitab allkirjastatud ümbermatmise aruande kalmistu haldajale kolme kuu jooksul pärast ümbermatmise menetluse lõppemist.